Suid-Afrikaners het sterk invloed op Texas-klub | Maroela Media
Die Huns het 'n vyftiental van die deelstaat Utah Saterdag in die vriendskaplike Senior Rugbyreeks met 48-22 geklop in 'n kragmeting wat deur Eloff as baie fisiek bestempel is.
Utah se span is uit spelers van sy ses topklubs saamgestel, met 'n gewese Tukkie en Blou Bul-sewesspeler, Ben Nicholls, as hulpafrigter. Nicholls, 'n gebore Zimbabweër, het dié land in sewesrugby verteenwoordig.
Die Huns se skrumskakel, Michael Reid, 'n gebore Durbaniet, het twee drieë gedruk en is as die speler van die wedstryd bekroon. Hy is met 'n besering van die veld af, maar Eloff glo hy sal gereed wees vir die span se komende wedstryd teen die Dallas Reds.
Hanco Germishuys (flank), 'n gewese Cravenweekspeler van Griekwas wat toetsrugby vir Amerika speel en dié land se o.20-kaptein is, het sy soveelste briljante vertoning gelewer en ook twee drieë gedruk.
Eloff laat weet Kyle Breytenbach (slot) was goed op die aanval en het eweneens twee drieë gedruk.
"Deon Minnaar het puik verdedig en 'n hoë werkverrigting gehandhaaf.
"Martin Knoetze het stewig vertoon, en Zinzan Elan-Puttick het insgelyks op heelagter uitgeblink."
Naas Eloff spog die Huns met die Suid-Afrikaners Danie de Villiers, Pedrie Wannenburg en JC de Wet in die afrigtingspan.
Dié reeks is 'n proeflopie vir 'n landwye beroepsliga wat aanstaande seisoen beplan word.
♦ Die Suid-Afrikaners het vir net oor die die helfte van die Huns se punte (45) in die span se jongste wegholsege teen die Dallas Harlequins in die Red River-liga gesorg.
Die Huns het die weeromwedstryd met 89-5 gewen, nadat hulle die vorige keer met 68-5 koning gekraai het.
Germishuys het dié keer vier drieë gedruk.
Breytenbach het nes die afgelope Saterdag 'n tweekuns behaal en Reid, Johannes de Wet (regtervleuel) en Knoetze (buitesenter) het elk 'n drie gedruk.
Die Huns (20 ligapunte) is in dié liga in 'n taai driehoekige stryd teen die Dallas Reds en die Austin Blacks (elk 21 ligapunte) gewikkel.